21. ΑΠΟΦΑΣΗ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ ΒΙΟΜΗΧΑΝΙΑΣ ΕΝΕΡΓΕΙΑΣ ΚΑΙ ΤΕΧΝΟΛΟΓΙΑΣ Αριθ. 67/3/Φ.Γ.Θ. της 15/28 Φεβρ. 1991 (ΦΕΚ Β΄ 113) Αναπροσαρμογή εξετάστρων για χορήγηση επαγγελματικών αδειών του Νόμ. 6422/34. Έχοντας υπόψη: 1.Τις διατάξεις: α)Του άρθρ. 3 του Νόμ. 6422/34 «περί ασκήσεως του επαγγέλματος του Μηχανολόγου Ηλεκτρολόγου κ.λ.π.». (ΦΕΚ 412 Α΄). β.Του άρθρ. 4 του Α.Ν. 878/46 «περί αναστολής εκδόσεως πτυχίων … κ.λ.π.». γ)Του άρθρ. 31 του Νόμ. 1473/84 «Μεταρρυθμίσεις στην άμεση και έμμεση φορολογία και άλλες διατάξεις» (ΦΕΚ 127 Α΄). δ)Του άρθρ. 3 του Νόμ. 1876/90 «Ελεύθερες συλλογικές διαπραγματεύσεις και άλλες διατάξεις» (ΦΕΚ 27 Α΄). ε)Του Νόμ. 1558/85 «Κυβέρνηση και Κυβερνητικά Όργανα» (ΦΕΚ 137 Α΄). στ)Του Π.Δ. 229/86 «Σύσταση και Οργάνωση της Γενικής Γραμματείας Βιομηχανίας» (ΦΕΚ 96 Α΄) και του Π.Δ. 396/89 «Οργανισμός της Γενικής Γραμματείας Βιομηχανίας» (ΦΕΚ 172 Α΄). 2.Την Υ 1074/14.5.90 (ΦΕΚ 325 Β΄) κοινή απόφαση του Πρωθυπουργού και Υπουργού ΒΕΤ για ανάθεση αρμοδιοτήτων στον Υφυπουργό Βασ. Μαντζώρη. 3.Την ανάγκη αναπροσαρμογής των εξετάστρων των υποψηφίων για την απόκτηση επαγγελματικής άδειας του Νόμ. 6422/34, σύμφωνα με τις σημερινές νομισματικές συνθήκες. 4.Την υπ’ αριθ. Υ 1140/1051173/1390/0001/9.7. 1990 απόφαση του Πρωθυπουργού και Υπουργού Οικ/κών «Ανάθεση αρμοδιοτήτων Υπουργού Οικ/κών στον Υφυπουργό Οικονομικών», αποφασίζουμε: 1.Οι υποψήφιοι για την απόκτηση οποιασδήποτε κατά τα ανωτέρω επαγγελματικής άδειας, καταβάλλουν παράβολο της Δ.Ο.Υ. ισόποσο με το αριθμητικό αποτέλεσμα που θα προκύπτει εκάστοτε από τον εξής τύπο:Π= Χ (1+Σ), όπου Π είναι το προς πληρωμή παράβολο, Χ ισούται με το Π της προηγούμενης χρονικής περιόδου της Εθνικής Γενικής Συλλογικής Σύμβασης εργασίας και Σ το οριζόμενο στην παρ. 2. Σε κάθε περίπτωση, το αριθμητικό αποτέλεσμα που θα προκύπτει, θα στρογγυλοποιείται στην αμέσως πλησιέστερη εκατοντάδα. 2.Ο συντελεστής (Σ) πολλαπλασιασμού των εξετάστρων για την απόκτηση οποιασδήποτε επαγγελματικής άδειας, που προβλέπεται από τις διατάξεις των Δ/των που έχουν εκδοθεί σε εκτέλεση  του Νόμ. 6422/34 και χορηγείται ύστερα από εξετάσεις, ορίζεται ίσος με την εκάστοτε ποσοστιαία αύξηση που χορηγείται με την Εθνική Γενική Συλλογική Σύμβαση εργασίας, που προβλέπεται από το άρθρ. 3 του Νόμ. 1876/90. 3.Κατά την έναρξη ισχύος της παρούσης απόφασης και μέχρι 31.12.91, το Π καθορίζεται σε 3.000. 4.Για κάθε επανεξέταση των υποψηφίων καταβάλλεται παράβολο διπλάσιο του προβλεπόμενου στις παρ. 2 και 3 της παρούσης απόφασης, κατά περίπτωση. 5.Από την έναρξη ισχύος της απόφασης αυτής καταργείται κάθε προγενέστερη διάταξη που ρυθμίζει το ίδιο θέμα. 6.Η ισχύς της παρούσης απόφασης αρχίζει από τη δημοσίευσή της στην Εφημερίδα της Κυβερνήσεως. 